Jacob Jensen (V), 2024-01-25:
Tak for ordet, og tak til Enhedslisten for at fremsætte det her beslutningsforslag og dermed også sætte fokus på en vigtig dagsorden, nemlig dyrevelfærd for danske slagtekyllinger, nærmere bestemt de hurtigtvoksende kyllinger.
Dyrevelfærd er – det tror jeg er de fleste bekendt – en af mine vigtigste prioriteter som minister.
Det har jeg gjort helt klart, siden jeg blev udnævnt for godt et års tid siden.
Derfor er jeg selvfølgelig også rigtig glad for, at vi nu ikke bare har taget hul på, men også er godt i gang med forhandlinger om en ny aftale.
Det er faktisk den første af sin slags.
Den skal styrke dyrevelfærden bredt her i landet.
Der vil jeg også gerne benytte lejligheden til at sige tak for de mange gode snakke, som jeg allerede har haft med Folketingets partier og også en enkelt løsgænger, så vidt jeg husker, bl.a. i forbindelse med netop de forhandlinger.
Det er et emne, som vi alle sammen tydeligvis er optaget af.
Jeg mener helt grundlæggende, at vi har et ansvar for alle dyr, når de er i menneskers varetægt.
Og det er, uanset om det er familiedyr eller dem, vi producerer til fødevarer eller holder bag hegn i naturprojekter, eller hvad det kunne være.
Det ansvar kan vi løfte bedre.
Det gælder også i forhold til forholdene for dansk fjerkræproduktion i al almindelighed.
Med beslutningsforslaget pålægges regeringen, som det også blev sagt af ordføreren for et øjeblik siden, at arbejde for at indføre et forbud mod produktion, salg og import af racen Ross 308 i EU.
Indtil sådan et forbud indføres i EU, pålægges regeringen med forslaget at indføre et nationalt forbud mod produktion, import og salg i Danmark, der skal træde i kraft senest med udgangen af 2025.
Lad mig derfor starte med først og fremmest at slå fast, at jeg forstår intentionen bag forslaget.
Derfor er jeg også glad for, at regeringen og flere partier i juni måned sidste år indgik et politisk forståelsespapir om, at vi er enige om at arbejde for et forbud mod de hurtigtvoksende kyllinger på EU-niveau.
Det er noget, som i øvrigt indgår i det udspil, som regeringen også fremlagde som en del af den samlede dyrevelfærdspakke for ikke så længe siden.
Det er altså ikke muligt at forhindre salg af kød fra hurtigtvoksende kyllinger på det danske marked.
Vi sikrer derfor ikke nødvendigvis færre kyllinger med gangproblemer på verdensplan, og vi risikerer tilsvarende at rykke arbejdspladserne ud af landet.
Her er det så også værd at bemærke, at produktionen af hurtigtvoksende slagtekyllinger i form af Ross 308 er global; det er ikke noget, der kun foregår i Danmark.
Derfor vil der også fortsat være et stort udenlandsk marked på trods af et eventuelt dansk forbud.
Vi skal finde de rigtige løsninger på udfordringerne, og vi skal arbejde for en samlet, gradvis udfasning på EU-plan, som sikrer, at producenterne får mulighed for at omstille produktionen til mere langsomt voksende kyllinger.
Kød fra hurtigtvoksende kyllinger er billigere end fra de langsomt voksende, og derfor er der fortsat en efterspørgsel fra de danske forbrugere på den produktionsform.
Vi har bl.a. set det, i forbindelse med at Danpo måtte opgive at udfase de hurtigtvoksende kyllinger, simpelt hen fordi forbrugerne ikke var med.
Derfor skal vi sikre, at forbrugerne også er oplyste, så vi i højere grad har dyrevelfærd for øje, når vi står med indkøbskurven over armen i supermarkedet.
Og det kan bl.a. ske i forbindelse med og som en del af det statslige dyrevelfærdsmærke.
Mærket tydeliggør niveauet for dyrevelfærd på en nem og overskuelig måde, og på den måde bliver det også markedsdrevet, når vi som forbrugere bliver bevidstgjort om, at vi også selv kan bidrage til bedre dyrevelfærd ved at vælge de varer, hvor der er taget hensyn til dyrets ve og vel.
Afrundingsvis vil jeg sige, at vi lægger op til fra regeringens side at arbejde for en udfasning i EU-regi – det er også det, vi har aftalt – og dermed også styrke en markedsdrevet dyrevelfærd i Danmark.
Tak for ordet.